I granittsteinbruddene omkring Grorud ble det tatt ut i en variant som har fått eget navn, grorudgranitt. Arbeidsplassene som industrien i området skapte, og den økte tilgjengeligheten jernbanestasjonen som ble etablert i 1854 gav, gjorde området attraktivt. I 1900 bodde det 837 mennesker på Grorud. I 1930 var innbyggertallet økt til 2 000. Grorud skole åpnet i 1900. Grorud kirke ble innviet i 1902, etter lokalbefolkningens ønske bygget i områdets egen stein. Fra 1950 kom det utbygginger i området, og en rekke blokker med et stjerneformet grunnriss ble satt opp i det som fikk navnet Stjerneblokkveien. Tidlig på 1960-tallet ble Grorud senter åpnet, og i 1966 ble Grorud endestasjon for Grorudbanen, dalens første t-banelinje.